РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/150-19

13. јун 2019. године

Б е о г р а д

ЗАПИСНИК

78. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 13. ЈУНА 2018. ГОДИНЕ

Седница је почела у 10,30 часова.

Седници је председавала Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Миљан Дамјановић, Милорад Мијатовић, Момо Чолаковић, Милан Лапчевић и Золтан Пек.

Седници су присуствовали: Зоран Деспотовић (заменик Миљана Дамјановића), Владимир Маринковић (заменик Милорада Мијатовића) и Ђорђе Косанић (заменик Војислава Вујића).

Седници нису присуствовали чланови Одбора: Душан Бајатовић, Милорад Мирчић, Саша Радуловић и Горан Ћирић, нити њихови заменици.

Седници су присуствовали и Драган Сикимић, директор Агенције за борбу против корупције, и Дејан Дамњановић, заменик директора Агенције за борбу против корупције.

Пре преласка на утврђивање дневног реда председник Одбора др Александра Томић је изнела предлог за допуну дневног реда са тачком:“ 2. Разматрање Закључка Државне ревизорске институције којим се исправљају техничке грешке у Извештају о раду Државне ревизорске институције за 2018. годину.“

Предлог председника Одбора Александра Томић да се дневни ред допуни тачком 2. прихваћен је једногласно (13 гласова „за“).

На предлог председника Одбор је, једногласно **(13 гласова „за“), утврдио** следећи

Д н е в н и р е д:

* Усвајање записника са 76. и 77. седнице Одбора;

1. Разматрање Извештаја о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење (број 02-1409/19 од 1. априла 2019. године);
2. Разматрање Закључка Државне ревизорске институције којим се исправљају техничке грешке у Извештају о раду Државне ревизорске институције за 2018. годину (број 02-1398/19-2 од 4. јуна 2019. године);
3. Разговор са кандидатима за избор члана Републичке комисије за заштиту права у поступцима јавних набавки, и
4. Утврђивање Предлога одлуке о избору члана Републичке комисије за заштиту права у поступцима јавних набавки.

Пре преласка на рад по утврђеном дневном реду, Одбор је једногласно **(13 гласова „за“),** усвојио записнике са 76. и 77. седнице Одбора.

На самом почетку пре преласка на прву тачку дневног реда, председник Одбора Александра Томић је подсетила на члан 75. Пословника Народне скупштине, да члан Одбора има право да говори укупно до десет минута, предлагач закона и других аката, односно овлашћени представник предлагача до 20 минута, председник Одбора као учесник у претресу до десет минута.

**ПРВА ТАЧКА ДНЕВНОГ РЕДА: Разматрање Извештаја о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење**

Председник Одбора подсетила је чланове Одбора да Агенција, на основу члана 26. ст. 1. и 2. Закона о Агенцији за борбу против корупције, подноси Народној скупштини годишњи извештај о свом раду, најкасније до 31. марта текуће године за претходну годину. Годишњи извештај саадржи и извештај о спровођењу Стратегије и Акционог плана.

Чланом 238. став 2. Пословника Народне скупштине предвиђено је да надлежни одбор након разматрања извештаја подноси Народној скупштини извештај са предлогом закључка, односно препоруке.

Драган Сикимић, директор Агенције за борбу против корупције, представио је Извештај о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период 2013. до 2018. године и Акционог плана за њено спровођење, наводећи да су опредељена финансијска средства утрошена по плану, што је потврђено и ревизијом ДРИ, чији је налаз у потпуности позитиван.

У дискусији су учествовали: Миљан Дамјановић, Владимир Маринковић, Момо Чолаковић, Горан Ковачевић и Верољуб Арсић.

На основу члана 238. став 2. Пословника Народне скупштине, Одбор је, већином гласова (11 гласова „за“, два народна посланика која нису искористила право гласа) одлучио да поднесе следећи,

И З В Е Ш Т А Ј

Одбор за финансије, републички буџет и контролу трошења јавних средстава размотрио је Извештај о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење, који је Агенција поднела Народној скупштини, на основу члана 26. Закона о Агенцији за борбу против корупције.

Одбор је, поводом разматрања овог извештаја, утврдио Предлог закључка који подноси Народној скупштини на разматрање и усвајање.

За представника Одбора на седници Народне скупштине одређена је др Александра Томић, председник Одбора.

П Р Е Д Л О Г

На основу члана 8. став 1. Закона о Народној скупштини („Службени гласник РС“, број 9/10 и 108/13 – др.закон) и члана 238. ст. 4. и 5. Пословника Народне скупштине („Службени гласник РС“, број 20/12 - Пречишћени текст),

Народна скупштина Републике Србије, на \_\_\_\_ седници \_\_\_\_\_\_\_\_ заседања, одржаној \_\_\_\_\_\_\_\_ 2019. године, донела је

ЗАКЉУЧАК

поводом разматрања Извештаја о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење

1. Прихвата се Извештај о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење.

2. Овај закључак објавити у „Службеном гласнику Републике Србије“.

РС Број

У Београду, \_\_\_\_\_\_ 2019. године

НАРОДНА СКУПШТИНА

ПРЕДСЕДНИК

Маја Гојковић

О б р а з л о ж е њ е

Правни основ за доношење овог закључка садржан је у члану 8. Закона о Народној скупштини („Службени гласник РС“, број 9/10 и 108/13 – др. закон) и члану 238. ст. 4. и 5. Пословника Народне скупштине („Службени гласник РС“, број 20/12 - Пречишћени текст).

На основу члана 26. ст. 1. и 2. Закона о Агенцији за борбу против корупције („Службени гласник Републике Србије, бр. 97/08, 53/10, 66/11-УС, 67/13-УС, 108/13-др.закон, 112/13 - др.пропис и 8/15-УС), Агенција подноси Народној скупштини годишњи извештај о свом раду, најкасније до 31. марта текуће године. Годишњи извештај садржи и извештај о спровођењу стратегије и акционог плана.

Чланом 238. став 2. Пословника Народне скупштине предвиђено је да надлежни одбор, након разматрања извештаја, подноси Народној скупштини извештај са предлогом закључка, односно препоруке.

Поступајући у складу са наведеним одредбама, Агенција за борбу против корупције је поднела Народној скупштини Извештај о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење (њихов број: 021-01-022/2019-01 од 28. марта 2019. године, примљен у Народну скупштину под бројем: 02-1409/19 од 1. априла 2019. године).

Одбор за финансије, републички буџет и контролу трошења јавних средстава, на 78. седници одржаној 13. јуна 2019. године, размотрио је Извештај о раду Агенције за борбу против корупције за 2018. годину са Извештајем о спровођењу Националне стратегије за борбу против корупције у Републици Србији за период од 2013. до 2018. године и Акционим планом за њено спровођење и, у складу са чланом 238. став 2. Пословника Народне скупштине, поднео је Народној скупштини Извештај са Предлогом закључка.

На основу члана 8. став 3. Закона о Народној скупштини, закључци Народне скупштине објављују се у „Службеном гласнику РС“.

**ДРУГА ТАЧКА ДНЕВНОГ РЕДА:** **Разматрање Закључка Државне ревизорске институције којим се исправљају техничке грешке у Извештају о раду Државне ревизорске институције за 2018. годину**

Председник Одбора навела је образложење Закључка о исправци техничке грешке у Извештају о раду ДРИ за 2018. годину, које гласи: Државна ревизорска институција је у 2018. години први пут планирала и спровела посебне ревизије правилности пословања. Због промене начина рада промењена је и структура Извештаја о раду за 2018. годину. Обрадом података из апликације за праћење ревизија ради издвајања података о препорукама датих у ревизији финансијских извештаја и правилности пословања нису искључене препоруке датих у посебним ревизијама правилности пословања. У посебним ревизијама правилности пословања дато је 306 препорука а у ревизијама финансијских извештаја и правилности пословања дато је 1.792. Због укључивања препорука датих у ревизијама правилности пословања у број препорука датих у ревизији финансијских извештаја и правилности пословања, број препорука у тачки 1.1.5 Препоруке је повећан за 306 (2.098 – 1792 = 306). Повећањем броја препорука датих у ревизији финансијских извештаја и правилности пословања за 306 повећан је и укупан број препорука (2.436 – 306 = 2.130). Контрола података у извештају је вршена непрекидно током израде али последњи дан пред слање Савету ДРИ ради доношења, због техничких проблема проузрокованих некомпатибилношћу софтвера између учесника у изради извештаја, дошло је до аутоматског нарастања броја страна, лепљења слика преко слика што је проузроковало да извештај величине два мегабајта нарасте на 45 мегабајта. Последњи дан због спашавања извештаја и брисања додатих страна и података због софтверске грешке није уочена грешка у броју препорука. Грешка је уочена накнадно и приликом представљања Одбору за финансије, републички буџет и контролу трошења јавних средстава подаци су правилно представљени. Како би и подаци у Извештају о раду Државне ревизорске институције за 2018. годину били тачни донет је Закључак о исправци техничке грешке.

На основу члана 55. Пословника Народне скупштине, а у вези са Извештајем којим је Одбор за финансије, републички буџет и контролу трошења јавних средстава размотрио Извештај о раду Државне ревизорске институције за 2018. годину и са предлогом закључка упутио га Народној скупштини на разматрање и усвајање( број: 02-1398/19 од 31. маја 2019. године), Одбор је, већином гласова (11 гласова „за“, један народни посланик који није искористио право гласа), одлучио да поднесе следећи

И З В Е Ш Т А Ј

Одбор за финансије, републички буџет и контролу трошења јавних средстава размотрио је Закључак Државне ревизорске институције којим се врше техничке исправке у Извештају о раду Државне ревизорске институције за 2018. годину и предлаже Народној скупштини да Извештај о раду Државне ревизорске институције за 2018. годину усвоји са наведеним исправкама и предлогом закључка који остаје непромењен.

За известиоца Одбора и представника предлагача на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА: Разговор са кандидатима за избор члана Републичке комисије за заштиту права у поступцима јавних набавки**

Председник Одбора је обавестила чланове и заменике чланова Одбора да је Радна група за спровођење поступка за избор члана Републичке комисије за заштиту права у поступцима јавних набавки обавила 3. јуна 2019. године тестирање кандидата ради провере њихове стручне оспособљености из области јавних набавки, o чему је Одбору поднела Извештај, са Записником Радне групе о прегледу тестова и утврђеним резултатима тестирања кандидата.

Позиву за тестирање одазвали су се сви кандидати који су се пријавили на конкурс, и то Мерсиха Марковић, Драгана Станковић Николић и Владимир Станић.

Кандидати су, од 42 могућа бода, добили: Мерсиха Марковић – 42 бода, Драгана Станковић Николић – 40 бодова и Владимир Станић – 39 бодова. Најмањи потребан број бодова на тесту је 34 (80% од укупног могућег броја, тј. 42 бода) и сви кандидати су положили тест.

Тестирању су присуствовали Верољуб Арсић, председавајући Радне групе,проф. др Милорад Мијатовић, Горан Ковачевић и Милан Лапчевић, чланови Радне групе, као и служба Одбора.

Тестове су прегледали и резултате тестирања утврдили Верољуб Арсић, председавајући Радне групе, проф. др Милорад Мијатовић и Горан Ковачевић, чланови Радне групе, о чему је сачињен записник.

Председник Одбора је такође подсетила да је јавни конкурс расписан за избор члана Комисије који испуњава услове из члана 141. став Закона о јавним набавкама. Чланом 141. став 3. Закона о јавним набавкама прописано је да за члана Републичке комисије може бити бирано лице које испуњава услове потребне за избор судије основног суда, осим услова у вези са Правосудном академијом и који има радно искуство од три године у области јавних набавки.

У наставку седнице обављен је разговор са кандидатима за избор члана Републичке комисије за заштиту права у поступцима јавних набавки, у складу са чланом 203. Пословника Народне скупштине.

У дискусији су учествовали Милан Лапчевић, Горан Ковачевић, Верољуб Арсић, Милорад Мијатовић, Зоран Деспотовић и Момо Чолаковић.

**ЧЕТВРТА ТАЧКА ДНЕВНОГ РЕДА:** **Утврђивање Предлога одлуке о избору члана Републичке комисије за заштиту права у поступцима јавних набавки**

Након краће дискусије, у којој су учествовали Милан Лапчевић, Зоран Деспотовић и Горан Ковачевић, председник Одбора је предложила да за избор члана Републичке комисије Народној скупштини Одбор предложи кандидата Мерсиху Марковић.

На основу члана 140. став 2. Закона о јавним набавкама („Службени гласник РС“, бр. 124/12, 14/15 и 68/15) и чл. 55. и 203. Пословника Народне скупштине, Одбор је, већином гласова (10 гласова „за“, један члан који није искористио право гласа), утврдио Предлог одлуке о избору члана Републичке комисије за заштиту права у поступцима јавних набавки, који је доставио Народној скупштини.

За представника предлагача на седници Народне скупштине одређена је др Александра Томић, председник Одбора.

ПРЕДЛОГ

На основу члана 140. став 2. Закона о јавним набавкама („Службени гласник РС“, бр. 124/12, 14/15 и 68/15) и члана 8. став 1. Закона о Народној скупштини („Службени гласник РС“, број 9/10),

Народна скупштина Републике Србије, на \_\_\_\_ седници \_\_\_\_\_\_\_ заседања, одржаној \_\_\_\_ 2019. године, донела је

О Д Л У К У

О ИЗБОРУ ЧЛАНА РЕПУБЛИЧКЕ КОМИСИЈЕ ЗА ЗАШТИТУ ПРАВА

У ПОСТУПЦИМА ЈАВНИХ НАБАВКИ

1. За члана Републичке комисије за заштиту права у поступцима јавних набавки бира се Мерсиха Марковић, на период од пет година.

2. Ову одлуку објавити у „Службеном гласнику Републике Србије“.

РС број \_\_\_

У Београду,\_\_\_\_ 2019. године

НАРОДНА СКУПШТИНА РЕПУБЛИКЕ СРБИЈЕ

ПРЕДСЕДНИК

Маја Гојковић

О б р а з л о ж е њ е

Народна скупштина Републике Србије, на Четвртој седници Другог редовног заседања у 2018. години, одржаној 7. децембра 2018. године, донела је Одлуку о престанку функције члана Републичке комисије за заштиту права у поступцима јавних набавки Бранимиру Благојевићу, због подношења оставке, чиме су се стекли услови за избор новог члана Републичке комисије.

Законом о јавним набавкама („Службени гласник РС“, бр. 124/12, 14/15 и 68/15), у члану 140. став 2, утврђено је да председника и чланове Републичке комисије за заштиту права у поступцима јавних набавки бира и разрешава Народна скупштина, на предлог одбора Народне скупштине надлежног за финансије, након спроведеног јавног конкурса.

Чланом 141. став 3.прописано је да за члана Републичке комисије може бити бирано лице које испуњава услове потребне за избор за судију основног суда, осим услова у вези са Правосудном академијом, и које има радно искуство од три године у области јавних набавки.

Одбор за финансије, републички буџет и контролу трошења јавних средстава, на основу члана 140. ст. 2. Закона о јавним набавкама, на 69. седници одржаној 27. марта 2019. године, донео је Одлуку о покретању поступка за утврђивање предлога кандидата за избор члана Републичке комисије за заштиту права у поступцима јавних набавки и објављивању јавног конкурса у „Службеном гласнику Републике Србије“, дневном листу „Политика“, као и на интернет страници Народне скупштине. На истој седници Одбора образована је Радна група за спровођење поступка за предлагање кандидата за избор члана Републичке комисије за заштиту права у поступцима јавних набавки, са задатком да прегледа пријаве на јавни конкурс и пратећу документацију ради провере и утврђивања испуњености услова наведених у јавном конкурсу, да предложи Одбору принципе на основу којих ће се припремити тест за проверу стручне оспособљености из области јавних набавки, да спроведе тестирање и да утврди резултате тестирања кандидата за избор члана Републичке комисије.

Конкурс за избор члана Комисије објављен је на интернет страници Народне скупштине и у дневном листу „Политика“ 2. априла 2019. године, а у „Службеном гласнику РС“, број 25/19 објављен је 3. априла 2019. године, са роком од 30 дана за подношење пријава.

На јавни конкурс пријавила су се три кандидата, која су доставила благовремене и потпуне пријаве, и то: Владимир Станић, Мерсиха Марковић и Драгана Станковић Николић.

У складу са повереним овлашћењима, Радна група је на састанку одржаном 13. маја 2019. године, прегледала пристигле пријаве кандидата, утврдила да сви кандидати испуњавају услов да се нађу у даљем поступку за избор члана, утврдила предлог принципа за спровођење теста за проверу стручне оспособљености из области јавних набавки о чему је обавестила Одбор.

Одбор је, на 73. седници одржаној 13. маја 2019. године, на предлог Радне групе, утврдио принципе за спровођење тестирања кандидата, а на 77. седници одржаној 3. јуна 2019. године, непосредно пре тестирања, одредио је питања за тестирање кандидата за избор члана Републичке комисије. Тестирање кандидата је одржано истог дана, са почетком у 11,00 часова, у сали на трећем спрату у згради Народне скупштине, у улици Краља Милана 14. Након завршеног тестирања, Радна група је утврдила резултате тестирања (број бодова), те контатовала да су сви кандидати положили писмено тестирање и испунили услов да буду позвани на разговор са члановима Одбора.

На 78. седници одржаној 13. јуна 2019. године, Одбор је обавио разговор са три кандидата, који су положили тест, у складу са чланом 203. став 3. Пословника.

Одбор је, на истој седници, утврдио Предлог одлуке о избору члана Републичке комисије за заштиту права у поступцима јавних набавки, тако што је за члана Републичке комисије за заштиту права у поступцима јавних набавки предложио Мерсиху Марковић.

Седница Одбора је завршена у 12,45 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић